Yield

„Yield“ yra penktasis amerikiečių alternatyvaus roko grupės „Pearl Jam“ albumas, išleistas 1998 m. vasario 3 d. Albume skambanti muzika priminė grupės ankstyvasias dienas, kadangi dainos skambėjo kaip tikros roko dainos ir jos buvo sukurtos daugiau bendradarbiaujant visai grupei, o ne pasikliaujant vien Eddie Vedder.

Albumas susilaukė teigiamų kritikų įvertinimų ir debiutavo antrojoje „Billboard 200“ topo vietoje. Nors, kaip ir prieš tai išleistas „No Code,“ albumas greitai pradėjo kristi vietomis žemyn, jo kopijų buvo parduota daugiau. Grupė šį albumą daug daugiau reklamavo – sugrįžo į normalų koncertavimo grafiką ir net išleido vaizdo klipą dainai „Do the Evolution“. Albumas JAV yra tapęs platininiu. Tai – paskutinis grupės albumas, kuriame groja grupės būgnininkas Jack Irons, kuris paliko grupę turo metu.

Įrašymas 
Albumas buvo įrašytas Sietle 1997 m. Albumui prodiusuoti grupė pasirinko prodiuserį Brendan O’Brien, kuris dirbo su trim ankstesniais grupės albumais. Tai buvo paskutinis albumas, kurį jis prodiusavo iki 2008 m., kai jis remiksavo grupės debiutinį albumą „Ten“ bei prodiusavo 2009 m. išleistą albumą „Backspacer“.

Palyginus su „Vitalogy“ ir „No Code“, „Yield“ buvo labiau komandinio darbo rezultatas. Nors jau buvo įprasta, jog didžiąją dalį kūrybos atlieka Eddie Vedder, jis pasiūlė grupės nariams patiems rašyti dainas, kad jis jaustų mažesnį kūrybinį spaudimą. Grupei tai patiko ir dauguma dainų buvo sukurtos atskiri, o ne grupei improvizuojant. Tai pradėjo grupės nariams pagerinti tarpusavio santykius.

Muzika ir žodžiai 
Albume skambanti muzika primena grupės ankstyvąją kūrybą, kadangi grupė nusprendė kurti dainas, kurias būtų galima klausyti lengviau. Dainos derino trankų garažinio roko skambesį su akustinėmis baladėmis. Daina „Given to Fly,“ kuri buvo išleista kaip pirmasis singlas, buvo lyginama su grupės „Led Zeppelin“ daina „Going to California“ dėl panašumų.

Dainose, kaip ir praeitame albume „No Code“ kalbama apie neigiamus dalykus, tačiau iš kitos pusės. Kai anksčiau buvo kalbama, jog viskas blogai ir nėra išeities, dabar buvo siūloma sustoti ir ieškoti būdų, kaip tai įveikti. Nemažą dalį dainų įkvėpė knygos, pavyzdžiui dainą „Pilate“ – Michailo Bulgakovo novelė „Meistras ir Margarita“, o dainą „In Hiding“ – Charles Bukowski kūryba. Dainoms „No Way“ ir „All Those Yesterdays“ žodžius parašė gitaristas Stone Gossard. Bosistas Jeff Ament pirmą kartą grupės istorijoje taip pat parašė dainų žodžius. Jo kurtos buvo „Pilate“ ir „Low Light“.

Gossard teigė, jog daina „No Way“ išreiškia mintį, jog žmonės turėtų baigti bandyti kažką įrodyti kitiems ir tiesiog gyventi savo gyvenimus. Anot Eddie Vedder, daina „Given to Fly“ yra apie tai, kaip reikia nekreipti dėmesio į kitų nuomonę ir siekti to, ko trokšti. Daina „Do the Evolution“ apie tai, kaip žmonės tampa priklausomi nuo technologijų ir mano, jog jie yra svarbiausi šioje planetoje. „MFC“ apsakomas veiksmas automobilyje, bandant pabėgti nuo problemų.

Išleidimas ir pardavimai 
Albumas buvo išleistas 1998 m. vasario 3 d. CD, vinilo, audiokasetės ir MiniDisc formatu. Albumas buvo daug daugiau reklamuojamas, nei prieš tai išleistas „No Code“. 1997 m. albumas nutekėjo į internetą prieš jį išleidžiant, kadangi viena radijo stotis jį pagrojo ir klausytojai, įsirašę dainas, įkėlė jas į internetą.

Buvo išleisti du singlai. Pirmasis – „Given to Fly“ – užėmė 21 vietą „Billboard Hot 100“ tope, trečiąją „Modern Rock“ ir pirmąją „Mainstream Rock“, kurioje išbuvo šešias savaites. Kitas singlas, „Wishlist“, užėmė 47 vietą „Hot 100“ tope. Taip pat į topus pateko ir kitos dvi dainos iš albumo – „In Hiding“ bei „Do the Evolution“. Grupė nusisamdė komiksų kūrėją Todd McFarlane, kad jis sukurtų animacinį dainos „Do the Evolution“ vaizdo klipą. Tai buvo pirmasis grupės vaizdo klipas nuo 1992 m. 1999 m. Grammy apdovanojimuose daina laimėjo apdovanojimą už geriausią sunkiojo roko dainą, o jos vaizdo klipas buvo nominuotas geriausio vaizdo klipo nominacijai.

Per pirmąją savaitę buvo parduota 358 000 albumo kopijų ir jis papuolė į antrąją „Billboard 200“ topo vietą, nusileidęs tik filmo „Titanikas“ garso takeliui. Tai buvo pirmasis grupės albumas, neužėmęs pirmosios topo vietos. Tačiau albumas JAV tapo platininiu ir net pardavė daugiau kopijų, nei prieš jį išleistas „No Code“. 2013 m. JAV buvo parduota virš 1,9 milijono albumo kopijų.

Turas 
Grupė reklamavo albumą, 1998 m. koncertuodama Okeanijoje ir Šiaurės Amerikoje. Turas buvo labai pelningas, o visi koncertų bilietai Melburne buvo išpirkti per 17 minučių. Po koncertų Australijoje grupę paliko būgnininkas Jack Irons, dėl pervargimo nuo intensyvaus koncertavimo. Jis buvo pakeistas grupės „Soundgarden“ būgnininko Matt Cameron, kuris per dvi savaites išmoko groti 80 grupės dainų.

Koncertuodama Šiaurės Amerikoje, grupė vėl pradėjo naudotis bilietų platinimo kompanijos „Ticketmaster“ paslaugomis, su kuria prieš tai kovojo. Tačiau grupė vis tiek stengėsi kuo rečiau groti su šia kompanija bendradarbiaujančiose arenose. Turo metu grupė apvažiavo visą JAV ir jam pasibaigus, išleido savo pirmąjį koncertinį albumą – „Live on Two Legs“, kuriame buvo dainos iš šio turo koncertų.

2014 m. spalio 20 d., „Lightning Bolt“ turo koncerto Milvokyje metu, grupė sugrojo visą albumą eilės tvarka.

Dainų sąrašas

Dainos, nepatekusios į albumą 
Albumo singluose yra pridėtos dvi dainos, nepatekusios į albumą – „Leatherman“ (iš „Given to Fly“ singlo) ir „U“ (iš „Wishlist“ singlo). Pastaroji daina vėliau buvo perrašyta ir įtraukta į 2003 m. išleistą retų dainų rinkinį „Lost Dogs“. Taip pat į rinkinį pateko ir daina „Whale Song,“ kurią įdainavo būgnininkas Irons. Paskutinė daina, „Happy When I’m Cryin“, buvo išleista 1997 m. grupės fanklubo Kalėdiniame single.

Kūrybinė grupė 

Pearl Jam
 Jeff Ament – bosinė gitara, fotografija, dizainas
 Stone Gossard – ritminė gitara, bosinė ir solinė gitaros dainoje „Do the Evolution“
 Jack Irons – būgnai, perkusija
 Mike McCready – solinė gitara
 Eddie Vedder – vokalas, gitara

Leidybinė grupė
 Barry Ament, George Estrada, Coby Schultz – dizainas
 Matt Bayles – suvedimas
 Nick DiDia – suvedimas (dainoje „Push Me, Pull Me“), įrašymas
 Jerry Gay, Greg Montijo – fotografija
 Sam Hofstedt, Ryan Williams – suvedimas
 „Rodney Mills' Masterhouse“ – garso dizainas
 Brendan O’Brien – prodiusavimas, suvedimas
 P. – Jeff Ament ledynų nuotrauka
 Pearl Jam – prodiusavimas

Topai

Singlai 

1998 albumai
Pearl Jam albumai